XXXVI.  Recenset atque confirmat possessiones abbatiae Burburgensis, monialium nobilium Ord. S. Benedicti a sorore sua Clementia Burgundiae duciss recens fundatae.   (Anno 1119, Oct. 22.) [MIRAEUS,  Opp. diplom.,  IV, 8.]
Author: Calixtus II
Date:  [ alias Varssenaere juxta Brugas]

CALIXTUS episcopus, servus servorum Dei, dilectae filiae GODILDI Burburgensis monasterii Sanctae Mariae abbatissae, et his quae post eam in eodem regimine regulariter successerint, in perpetuum.

Sicut injusta poscentibus nullus est tribuendus effectus, sic legitima desiderantium non est differenda petitio. Quamobrem, dilecta in Christo filia Codildis abbatissa, nos tam tuis, quam charissimae sororis nostrae Clementiae Flandrensium comitissae, ipsius loci fundatricis, petitionibus annuentes, B. Mariae Burgense monasterium, cui Deo auctore praesides, sub apostolicae sedis tutela excipimus, et beati Petri patrocinio communimus. Statuimus enim ut idem coenobium ab omni episcopali exactione, et ab omnium saecularium gravamine liberum per Dei gratiam semper quietumque permaneat. Porro universa quae vel a praedicta comitissa, et viro ejus Roberto et filio Balduino comitibus, vel ab aliis quibusque fidelibus, de suo jure loco eidem collata vel per tuam industriam acquisita sunt, aut in futurum, largiente Deo, offerri, vel aliis modis acquiri contigerit, firma in perpetuum et illibata serventur. In quibus haec propriis duximus nominibus adnotanda, videlicet: Berquariam unam ovium, quae vocatur Bonhem, in parochia Sancti Folquini, cum omni terra quae ibi deinceps accrescere poterit. Berquariam unam in villa Lon. Berquariam unam in villa Slipi, super aquam Satha. Novam terram super flumen Ysaram, inter terram Sanctae Walburgis et Lamine Chinescuot, et quidquid terrae ibi deinceps accrescere poterit. Berquariam. Altare de Fersnara , molendinum unum super Lodic. In Dicasimutha medietatem reddituum de omnibus molendinis, quae ibi, vel modo sunt vel postmodum erunt. Crumadicuet, Paleendic, cum suis redditibus. In parochia quae S. Petri Bruc dicitur, quinque Ren.; in Clarambaldibruc terram, cum XII vaccis. Terram Folquini filii Walgeri. Terram Roberti filii Hugonis Parisiensis, cum vaccis viginti et una. In parochia Erembaldi Capellae terram cum XXI vaccis. Terram novam, nunc de palude factam inter Watinensem ecclesiam et Broburg, cum decimatione, et totam decimam terrae quae de eadem palude postea excreverit. Decimationes novae terrae Castellani Tinardi. Terram Balduini Taxardi in parochia Bulingosela. Terram apud Stapla LXVI jugera. Quinque mansos terrae Ruhault in parochia Ferlingehem. Terram de Petrihout, cum decimatione. Terram Godini cum decimatione. Decimationes novae terrae in Pevile, tam cultae quam colendae; ibidem XX jugera terrae in parochia Chilhem. Terram reddentem XL hod. avenae. Terram Dodonis, et uxoris ejus Gislae. In parochia Loberga LV jugera terrae. In Winningosele XXX jugera terrae. In Greveninga unum lasallecum. In Broburg unam pensam anguillarum. In Lon unam pensam butyri. Veterem terram ipsi ecclesiae Sanctae Mariae adjacentem, cum decimatione. Beneficia etiam quae a vestrae professionis monialibus ecclesiae vestrae donata sunt, scilicet in Rubrus quartam partem decimationis. In Bulingasela terram Berwaldi. In vicina villa Crumbecca XC jugera terrae. In Popringahem XX jugera. Item in Bulingasela terram Alumi, Blitingari, et Tidinari. In Sigeri capella terram Alferi regis; in parochia Sancti Folquini XL jugera terrae, ex dono Goffredi de Cassel. Item in parochia S. Folquini XVIII jugera ex dono Emmae. In parochia Broburg tria jugera et mansuram Godinari praepositi. In Schalcleta unum mansum terrae. In Affinga jugera XX. In Broburg et Craiawic XX jugera. In terra Orphanorum XXVIII jugera. In Piticham terram Roberti, et XX hod avenae. Apud Aeggefridi capellam XIV jugera et dimidium. Terram omnemque substantiam Hildegardis uxoris Balduini. In Druicham XXVI jugera, et terram de Proiastra. Decernimus ergo ut nulli omnino hominum liceat idem coenobium temere perturbare, aut ejus possessiones auferre, vel ablatas retinere, minuere vel temerariis vexationibus fatigare: sed omnia integra conserventur eorum, pro quorum sustentatione et gubernatione concessa sunt, usibus omnimodis profutura, salva Tervanensis episcopi canonica reverentia. Obeunte autem hujus loci abbatissa, nulla ibi qualibet subreptione, astutia, violentia praeponatur, nisi quam sorores communi consensu vel sororum pars consilii sanioris secundum Dei timorem providerint regulariter eligendam. Ad haec adjicientes statuimus ut, si quando episcopalis parochia a divinis fuerit officiis interdicta, liceat vobis divina officia clausis januis celebrare. Porro clerici seu laici, qui sedulis ecclesiae vestrae servitiis intra claustri ambitum mancipantur, super excessibus suis abbatissae tantum respondeant. Illud quoque subjungimus ut quicunque religionis causa se vel sua ecclesiae vestrae conferre voluerit, a nullo violenter aut injuste prohibeatur. Si qua ergo in futurum ecclesiastica saecularisve persona, hanc nostrae constitutionis paginam sciens, temere contra eam venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. + Ego Calixtus catholicae Ecclesiae episcopus. Datum Remis per manum Grisogoni sanctae Romanae Ecclesiae diaconi cardinalis ac bibliothecarii, XI Kal. Novembris, indictione XIII, Incarnationis Dominicae anno 1119; pontificatus autem domni Calixti papae secundi anno primo.

Notes: (interdictis vel excommunicatis nullatenus
admissis)